title: 2017 m. birželio 16 d. Tarybos sprendimas (ES) 2017/1225, kuriuo panaikinimas Sprendimas 2010/288/ES dėl perviršinio deficito Portugalijoje

text:
7.7.2017

               LT

               Europos Sąjungos oficialusis leidinys

               L 174/19

         TARYBOS SPRENDIMAS (ES) 2017/1225
   2017 m. birželio 16 d.
   kuriuo panaikinimas Sprendimas 2010/288/ES dėl perviršinio deficito Portugalijoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 12 dalį,
   atsižvelgdama į Europos Komisijos rekomendaciją,
   kadangi:

               (1)

               2009 m. gruodžio 2 d. Sprendimu 2010/288/ES (1), priimtu remiantis Komisijos rekomendacija, pagal Sutarties 126 straipsnio 6 dalį Taryba nusprendė, kad Portugalijoje susidaręs perviršinis deficitas. Taryba atkreipė dėmesį į tai, kad 2009 m. planuotas valdžios sektoriaus deficitas buvo 5,9 %, taigi viršijo Sutartyje nustatytą 3 % BVP pamatinę vertę. Numatyta, kad valdžios sektoriaus bendroji skola (kuri nuo 2005 m. viršijo 60 % BVP Sutartyje nustatytą pamatinę vertę) 2009 m. sieks 74,5 % BVP;

               (2)

               2009 m. gruodžio 2 d., vadovaudamasi Sutarties 126 straipsnio 7 dalimi ir Tarybos reglamento (EB) Nr. 1467/97 (2) 3 straipsnio 4 dalimi ir remdamasi Komisijos rekomendacija, Taryba pateikė Portugalijai skirtą rekomendaciją siekiant ištaisyti perviršinio deficito padėtį ne vėliau kaip 2013 m. Taryba taip pat nustatė 2010 m. birželio 2 d. terminą, iki kurio turi būti imtasi veiksmingų priemonių;

               (3)

               Portugalijos valdžios institucijoms paprašius Sąjungos, valstybių narių, kurių valiuta yra euro, ir Tarptautinio valiutos fondo (TVF) finansinės pagalbos, Taryba suteikė finansinę pagalbą Portugalijai (3). Susitarimo memorandumą dėl specialių ekonominės politikos sąlygų Komisija ir Portugalijos valdžios institucijos pasirašė 2011 m. gegužės 17 d. Vėliau Taryba 2012 m. spalio 9 d. ir 2013 m. birželio 21 d. pateikė dvi naujas Portugalijai skirtas rekomendacijas pagal Sutarties 126 straipsnio 7 dalį, kuriomis pratęsė perviršinio deficito panaikinimo terminą atitinkamai iki 2014 ir 2015 m. Abiem atvejais Taryba laikėsi nuomonės, kad Portugalija ėmėsi veiksmingų priemonių, tačiau įvyko netikėtų nepalankių ekonominių įvykių, turėjusių didelį neigiamą poveikį viešiesiems finansams. Pagal Europos Parlamento ir Tarybos reglamento (ES) Nr. 472/2013 (4) 10 straipsnio 2 dalies a punktą Portugalijai netaikyta pareiga pateikti atskirą ataskaitą pagal perviršinio deficito procedūrą ir ji pateikė ataskaitą pagal savo makroekonominio koregavimo programą (5);

               (4)

               2016 m. liepos 12 d. pagal Sutarties 126 straipsnio 8 dalį Taryba nusprendė, kad Portugalija nesiėmė veiksmingų priemonių atsižvelgdama į 2013 m. birželio 21 d. Tarybos rekomendaciją. 2016 m. rugpjūčio 8 d. Taryba priėmė sprendimą pagal Sutarties 126 straipsnio 9 dalį, kuriuo Portugalija įspėjama, kad imtųsi deficito mažinimo priemonių, reikalingų perviršinio deficito padėčiai ištaisyti, ir jame nustatė naują deficito padėties ištaisymo terminą (2016 m.). Taryba taip pat nustatė 2016 m. spalio 15 d. terminą, iki kurio turi būti imtasi veiksmingų priemonių;

               (5)

               2016 m. lapkričio 16 d. Komisija padarė išvadą, kad Portugalija ėmėsi veiksmingų priemonių laikydamasi 2016 m. rugpjūčio 8 d. Tarybos sprendimo pagal Sutarties 126 straipsnio 9 dalį;

               (6)

               pagal Sutarčių prieduose pateikto Protokolo dėl perviršinio deficito procedūros 4 straipsnį Komisija teikia šiai procedūrai vykdyti reikalingus statistinius duomenis. Taikydamos tą protokolą, pagal Tarybos reglamento (EB) Nr. 479/2009 (6) 3 straipsnį valstybės narės du kartus per metus, t. y. iki balandžio 1 d. ir iki spalio 1 d., turi pranešti valdžios sektoriaus deficito ir skolos statistinius duomenis ir kitus susijusius kintamuosius;

               (7)

               Taryba turi priimti sprendimą panaikinti sprendimą dėl perviršinio deficito, remdamasi pateiktais statistiniais duomenimis. Be to, sprendimas dėl perviršinio deficito turėtų būti panaikintas tik jei pagal Komisijos prognozes numatoma, kad prognozės laikotarpiu deficitas neviršys Sutartyje nustatytos 3 % BVP pamatinės vertės (7);

               (8)

               remiantis Komisijos (Eurostato) duomenimis, pateiktais pagal Reglamento (EB) Nr. 479/2009 14 straipsnį, Portugalijai 2017 m. balandžio mėn. pateikus pranešimą ir remiantis 2017–2021 m. stabilumo programa ir Komisijos 2017 m. pavasario prognoze, daromos šios išvados:

                           —

                           2015 m. 4,4 % BVP (3,1 % BVP atėmus vienkartines priemones) pasiekęs valdžios sektoriaus deficitas 2016 m. buvo sumažintas iki 2,0 % BVP (2,3 % BVP atėmus vienkartines priemones). Palyginti su 2016 m. biudžete nustatytais tikslais, 2016 m. deficito sumažinimą iš esmės lėmė einamųjų išlaidų, visų pirma tarpinio vartojimo, apribojimas (– 0,9 % BVP) ir kapitalo išlaidų planų nevykdymas (– 0,5 % BVP), kurie su kaupu kompensavo pajamų (ir mokestinių, ir nemokestinių) trūkumą (1,1 % BVP);

                           —

                           2017–2021 m. stabilumo programoje, kurią Portugalijos Vyriausybė pateikė 2017 m. balandžio 28 d., planuojama, kad 2017 m. valdžios sektoriaus deficitas sumažės iki 1,5 % BVP, o 2018 m. – iki 1,0 % BVP. Komisijos 2017 m. pavasario prognozėje numatoma, kad 2017 m. deficitas bus 1,8 % BVP, o 2018 m. – 1,9 %, t. y. programos laikotarpiu liks mažesnis už 3 % BVP Sutartyje nustatytą pamatinę vertę. Tos projekcijos neapima bankų paramos priemonių, kurios neturi kelti pavojaus tvariam deficito sumažinimui, galimo deficitą didinančio poveikio;

                           —

                           struktūrinis balansas, t. y. pagal ekonominį ciklą pakoreguotas valdžios sektoriaus balansas, atėmus vienkartines ir kitas laikinąsias priemones, 2016 m. pagerėjo 0,3 % BVP;

                           —

                           dėl skolą didinančio atsargų ir srautų koregavimo bendrosios valdžios sektoriaus skolos santykis su BVP nuo 129 % BVP 2015 m. padidėjo iki 130,4 % BVP 2016 m. Komisijos 2017 m. pavasario prognozėje numatoma, kad dėl pirminio pertekliaus skolos santykis sumažės iki 128,5 % 2017 m. ir iki 126,2 % 2018 m.;

               (9)

               pagal Sutarties 126 straipsnio 12 dalį Tarybos sprendimas dėl perviršinio deficito panaikinamas, kai, Tarybos nuomone, perviršinio deficito padėtis atitinkamoje valstybėje narėje ištaisoma;

               (10)

               Tarybos nuomone, perviršinio deficito padėtis Portugalijoje ištaisyta, todėl Sprendimas 2010/288/ES turėtų būti panaikintas;

               (11)

               nuo 2017 m., t. y. kitų metų po perviršinio deficito panaikinimo, Portugalija turi užtikrinti Stabilumo ir augimo pakto prevencinės dalies reikalavimų laikymąsi ir tinkamu tempu turėtų toliau siekti savo vidutinio laikotarpio biudžeto tikslo, kartu laikytis išlaidų kriterijaus ir atitikti skolos kriterijų pagal Reglamento (EB) Nr. 1467/97 2 straipsnio 1a dalį,

         PRIĖMĖ ŠĮ SPRENDIMĄ:
   1 straipsnis
   Atlikus bendrą vertinimą daroma išvada, kad perviršinio deficito padėtis Portugalijoje ištaisyta.
   2 straipsnis
   Sprendimas 2010/288/ES panaikinamas.
   3 straipsnis
   Šis sprendimas skirtas Portugalijos Respublikai.

      Priimta Liuksemburge 2017 m. birželio 16 d.

            Tarybos vardu

            Pirmininkas

         E. SCICLUNA

      (1)  2009 m. gruodžio 2 d. Tarybos sprendimas 2010/288/ES dėl perviršinio deficito Portugalijoje (OL L 125, 2010 5 21, p. 44).

      (2)  1997 m. liepos 7 d. Tarybos reglamentas (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (OL L 209, 1997 8 2, p. 6).

      (3)  2011 m. gegužės 17 d. Tarybos įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai (OL L 159, 2011 6 17, p. 88).

      (4)  2013 m. gegužės 21 d. Europos Parlamento ir Tarybos reglamentas (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo (OL L 140, 2013 5 27, p. 1).

      (5)  Visi dokumentai, susiję su perviršinio deficito procedūra, pateikti adresu https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/excessive-deficit-procedures-overview_en.

      (6)  2009 m. gegužės 25 d. Tarybos reglamentas (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (OL L 145, 2009 6 10, p. 1).

      (7)  Atsižvelgiant į „Stabilumo ir augimo pakto įgyvendinimo sąlygas bei stabilumo ir konvergencijos programų formos ir turinio gaires“, kurias Ekonomikos ir finansų komitetas priėmė 2016 m. liepos 5 d. ir kurios pateikiamos: http://ec.europa.eu/economy_finance/economic_governance/sgp/legal_texts/index_en.htm.


title: 2007/420/EB: 2007 m. birželio 11 d. Tarybos sprendimas dėl Europos maisto saugos tarnybos nario skyrimo

text:
19.6.2007

               LT

               Europos Sąjungos oficialusis leidinys

               L 157/17

      TARYBOS SPRENDIMAS

   2007 m. birželio 11 d.
   dėl Europos maisto saugos tarnybos nario skyrimo
   (2007/420/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 25 straipsnio 1 dalį,
   atsižvelgdama į Europos Bendrijų Komisijos Tarybai pateiktą kandidatų sąrašą,
   atsižvelgdama į Europos Parlamento pareikštą nuomonę,
   kadangi:

               (1)

               Labai svarbu užtikrinti Europos maisto saugos tarnybos (toliau – Tarnyba) nepriklausomumą, aukštą mokslinę kokybę, skaidrumą ir veiksmingumą. Būtinas bendradarbiavimas ir su valstybėmis narėmis.

               (2)

               Liko laisva vieta, atsistatydinus Tarnybos Valdančiosios tarybos nariui, paskirtam iki 2008 m. birželio 30 d.

               (3)

               Siekiant paskirti naują Valdančiosios tarybos narį, kandidatūros buvo patikrintos remiantis Komisijos pateiktais dokumentais ir atsižvelgiant į Europos Parlamento pareikštą nuomonę, kad būtų užtikrinti aukščiausi kompetencijos standartai, patirtis įvairiose srityse, pavyzdžiui, valdymo ir viešojo administravimo srityse, ir kuo didesnis geografinis pasiskirstymas Sąjungos teritorijoje,

         NUSPRENDĖ:
   1 straipsnis
   Europos maisto saugos tarnybos valdančiosios tarybos nariu laikotarpiui nuo 2007 m. liepos 1 d. iki 2008 m. birželio 30 d. skiriamas Milan POGAČNIK.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2007 m. birželio 11 d.

            Tarybos vardu

            Pirmininkas

         H. SEEHOFER

      (1)  OL L 31, 2002 2 1, p. 1. Reglamentas su paskutiniais pakeitimais, padarytais Komisijos reglamentu (EB) Nr. 575/2006 (OL L 100, 2006 4 8, p. 3).


title: 2010/535/ES: 2010 m. gegužės 5 d. Europos Parlamento sprendimas dėl Europos geležinkelių agentūros 2008 finansinių metų sąskaitų uždarymo

text:
25.9.2010

               LT

               Europos Sąjungos oficialusis leidinys

               L 252/181

         EUROPOS PARLAMENTO SPRENDIMAS
   2010 m. gegužės 5 d.
   dėl Europos geležinkelių agentūros 2008 finansinių metų sąskaitų uždarymo
   (2010/535/ES)
   EUROPOS PARLAMENTAS,
   atsižvelgdamas į Europos geležinkelių agentūros 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos geležinkelių agentūros 2008 finansinių metų metinių finansinių ataskaitų su Agentūros atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (2), ypač į jo 185 straipsnį,
   atsižvelgdamas į 2004 m. balandžio 29 d. Europos Parlamento ir Tarybos reglamentą (EB) Nr. 881/2004, įsteigiantį Europos geležinkelių agentūrą (3), ypač į jo 39 straipsnį,
   atsižvelgdamas į Komisijos 2002 m. lapkričio 19 d. reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, nurodytoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7-0084/2010),

               1.

               pritaria Europos geležinkelių agentūros 2008 finansinių metų sąskaitų uždarymui;

               2.

               paveda Pirmininkui perduoti šį sprendimą Europos geležinkelių agentūros vykdančiajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 89.

      (2)  OL L 248, 2002 9 16, p. 1.

      (3)  OL L 164, 2004 4 30, p. 1.

      (4)  OL L 357, 2002 12 31, p. 72.


title: 2006/469/EB: 2006 m. sausio 18 d.  Europos Parlamento sprendimas, dėl bendrovės  Equitable Life Assurance Society  krizės tyrimo komiteto sudarymo

text:
7.7.2006

               LT

               Europos Sąjungos oficialusis leidinys

               L 186/58

      EUROPOS PARLAMENTO SPRENDIMAS

   2006 m. sausio 18 d.
   dėl bendrovės „Equitable Life Assurance Society“ krizės tyrimo komiteto sudarymo
   (2006/469/EB)
   EUROPOS PARLAMENTAS,
   atsižvelgdamas į EB sutarties 193 straipsnį,
   atsižvelgdamas į 1995 m. balandžio 19 d. Europos Parlamento, Tarybos ir Komisijos sprendimą 95/167/EB, Euratomas, EAPB dėl išsamių Parlamento naudojimąsi tyrimo teise reglamentuojančių nuostatų (1),
   atsižvelgdamas į Darbo tvarkos taisyklių 176 straipsnį,
   atsižvelgdamas į 213 Europos Parlamento narių prašymą,
   atsižvelgdamas į 2005 m. gruodžio 14 d. Pirmininkų sueigos sprendimą, kuriuo sutariama dėl principo sudaryti Tyrimo komitetą kaltinimams, išdėstytiems Arthur White (Didžioji Britanija) peticijoje 0611/2004 ir Equitable narių veiksmų grupės vardu Paul Braithwaite (Didžioji Britanija) pateiktoje peticijoje 0029/2005 bei kitose peticijose, kurias pateikė Vokietijos ir Airijos gyventojai, ir kurios siejosi su bendrovės Equitable Life Assurance Society veikla, ištirti,
   NUSPRENDĖ:
   1 straipsnis
   Sudaromas Tyrimo komitetas ištirti įtariamus pažeidimus arba netinkamą administravimą taikant Bendrijos teisę, susijusius su Equitable Life Assurance Society krize, nepažeidžiant nacionalinių ar Bendrijos teismų kompetencijos.
   2 straipsnis
   Tyrimo komitetas:

               —

               tiria tariamus Jungtinės Karalystės kompetentingų institucijų padarytus pažeidimus ar netinkamą administravimą, taikant 1992 m. lapkričio 10 d. Tarybos direktyvą 92/96/EEB dėl įstatymų ir kitų teisės aktų, susijusių su tiesioginiu gyvybės draudimu, iš dalies pakeičiančią Direktyvas 79/267/EEB ir 90/619/EEB (trečioji gyvybės draudimo direktyva) suderinimo (2), kuri yra kodifikuota 2002 m. lapkričio 5 d. Europos Parlamento ir Tarybos direktyva 2002/83/EB dėl gyvybės draudimo (3), Equitable Life Assurance Society atžvilgiu, ypač dėl teisinio režimo ir dėl draudimo įmonių finansinės padėties, įskaitant jų mokumo būklę, pakankamų techninių atidėjimų formavimą ir tų atidėjimų padengimą suderintu turtu,

               —

               tuo tikslu įvertina, ar Komisija tinkamai atliko savo pareigą prižiūrėti, ar tinkamai ir laiku perkeliama Bendrijos teisė, ir nustato, ar sisteminiai trūkumai prisidėjo prie susidariusios padėties,

               —

               įvertina kaltinimus, kad Jungtinės Karalystės reglamentavimo institucijos daugelį metų (ir bent jau nuo 1989 m.) nesugebėjo apsaugoti apdraustųjų asmenų interesų, neatlikdamos apskaitos ir padengimo bei Equitable Life Assurance Society finansinės padėties griežtos priežiūros,

               —

               įvertina Europos piliečių, kurie nėra Jungtinės Karalystės piliečiai, pateiktų skundų statusą ir teisių gynimo būdų pagal Jungtinės Karalystės bei ES teisę tinkamumą apdraustiems asmenims iš kitų valstybių narių,

               —

               pateikia pasiūlymus, kurie Tyrimo komiteto nuomone būtų reikalingi.

         3 straipsnis
   Tyrimo komitetas per keturis mėnesius nuo savo veikos pradžios Parlamentui pateikia preliminarią ataskaitą, siekiant galutinę ataskaitą parengti per 12 mėnesių nuo šio sprendimo priėmimo.
   4 straipsnis
   Tyrimo komitetą sudarys 22 Europos Parlamento nariai.

      Priimta Strasbūre, 2006 m. sausio 18 d.

            Europos Parlamento vardu

            Pirmininkas

         J. BORRELL FONTELLES

      (1)  OL L 113, 1995 5 19, p. 1.

      (2)  OL L 360, 1992 12 9, p. 1. Direktyva su paskutiniais pakeitimais, padarytais Europos Parlamento ir Tarybos direktyva 2002/87/EB (OL L 35, 2003 2 11, p. 1).

      (3)  OL L 345, 2002 12 19, p. 1. Direktyva su paskutiniais pakeitimais, padarytais Direktyva 2005/68/EB (OL L 323, 2005 12 9, p. 1).


title: 1986 m. gegužės 12 d. Komisijos sprendimas, įkuriantis Žemės ūkio informacijos skleidimo patariamąjį komitetą

text:
Svarbus teisinis pranešimas

|

31986D0200

Oficialusis leidinys L 149 , 03/06/1986 p. 0046 - 0047 specialusis leidimas suomių kalba: skyrius 3 tomas 21 p. 0070  specialusis leidimas švedų kalba: skyrius 3 tomas 21 p. 0070

		Komisijos sprendimas1986 m. gegužės 12 d.įkuriantis Žemės ūkio informacijos skleidimo patariamąjį komitetą(86/200/EEB)EUROPOS BENDRIJŲ KOMISIJA,atsižvelgdama į Europos ekonominės bendrijos steigimo sutartį,kadangi Sutarties 41 straipsnyje numatyta žemės ūkio informacijos skleidimo veikla gali būti efektyviau koordinuojama, bendradarbiaujant Komisijai ir atitinkamiems nacionaliniams ekspertams ekspertų komitete;kadangi tam tikslui turėtų būti įkurtas Žemės ūkio informacijos skleidimo patariamasis komitetas, kuriame būtų atstovaujama valstybių narių žemės ūkio informacijos skyriams,NUSPRENDĖ:1 straipsnisPrie Komisijos prijungiamas Žemės ūkio informacijos skleidimo patariamasis komitetas (toliau – Komitetas).2 straipsnis1. Komitetą sudaro valstybių narių žemės ūkio patariamųjų tarnybų vadovai, kurių kiekvienam talkina informacijos perdavimo srities specialistas.2. Žemės ūkio patariamosios tarnybos vadovą gali kartas nuo karto jo paties nuožiūra bet kuriame konkrečiame susitikime pavaduoti jo tarnybos darbuotojas, kuris yra patariantysis specialistas tame susitikime aptariamos temos klausimais.3 straipsnisKomisijos atstovas pirmininkauja visuose Komiteto susitikimuose. Komisija taip pat teikia Komitetui sekretoriato paslaugas.4 straipsnisKomisija gali konsultuoti Komitetą dėl kuo efektyvesnių būdų ir priemonių:a) pagerinti visos Bendrijos tiriamųjų žemės ūkio darbų inventoriaus (AGREP) bei FAO/EEB Žemės ūkio duomenų bazės (EUR-AGRIS) praktinį veiksmingumą;b) kartu su Žemės ūkio tyrimų nuolatiniu komitetu aprūpinti Komisiją visa reikiama informacija apie žemės ūkio ir ūkių problemas, kurias išspręsti yra gyvybiškai svarbu toliau plėtojant bendrą žemės ūkio politiką;c) suprantama kalba perduoti visus atitinkamų Bendrijų tyrimo programų rezultatus patariamosioms tarnyboms ir ūkininkams;d) kur reikia gerinti struktūrinių politikos priemonių turinį, įgyvendinimo metodus bei efektyvumą bet kuriame konkrečiame Bendrijos regione;e) perduoti visą reikiamą informaciją apie kitus susijusius bendrosios žemės ūkio politikos aspektus žemės ūkyje dirbantiems asmenims visoje Bendrijos teritorijoje.5 straipsnis1. Komiteto narių kadencija trunka trejus metus ir gali būti pratęsta.2. Pasibaigus trejų metų laikotarpiui, Komiteto nariai lieka savo poste tol, kol juos pakeičia arba paskiria kitai kadencijai.3. Nario tarnybos laikas gali būti nutrauktas anksčiau, nei pasibaigia trejų metų laikotarpis: nariui atsistatydinus arba jam mirus. Jis gali taip pat būti nutrauktas, kai patariamoji tarnyba, kuriai tas narys atstovauja, paprašo jį pakeisti. Bet kuriuo atveju atitinkama patariamoji tarnyba, deramai pasitarusi su Komisija, paskiria kitą asmenį pakeisti tą narį iki tos kadencijos pabaigos.4. Už savo tarnybą nariai atlyginimo negauna.5. Informacijos tikslais Komisija spausdina Komiteto narių sąrašą Europos Bendrijų oficialiajame leidinyje.6 straipsnisKomitetas gali įkurti darbo grupių, kurios talkintų jo veikloje. Komitetą sukviečia Komisija, kai to prireikia. Susijusių Komisijos skyrių atstovai dalyvauja Komiteto ir jo darbo grupių susitikimuose.7 straipsnis1. Dėl Komiteto aptariamų klausimų nėra balsuojama.2. Norėdama sužinoti Komiteto nuomonę, Komisija gali nustatyti laikotarpį, per kurį tokia nuomonė turi būti pareikšta.3. Įvairių atstovaujamų patariamųjų tarnybų pareikšti požiūriai yra įtraukiami į Komisijai siunčiamą apibendrinamąjį protokolą.4. Vienbalsiai pasiekus Komitete vieningą susitarimą dėl reikalaujamos pateikti nuomonės, Komitetas suformuluoja sutartas išvadas ir prideda jas prie apibendrinamojo protokolo.8 straipsnisNepažeidžiant Sutarties 214 straipsnio, jei Komisija informuoja Komiteto narius, jog prašomoji nuomonė yra konfidencialaus pobūdžio, jie privalo neatskleisti informacijos, sužinotos dirbant Komitete.Tokiais atvejais susitikimuose gali dalyvauti tiktai Komiteto nariai bei susijusių Komisijos skyrių atstovai.9 straipsnisŠis sprendimas įsigalioja 1986 m. gegužės 12 d.Priimta Briuselyje, 1986 m. gegužės 12 d.Komisijos varduFrans AndriessenPirmininko pavaduotojas--------------------------------------------------


title: 2015 m. spalio 1 d. Tarybos sprendimas (ES) 2015/2169 dėl Europos Sąjungos bei jos valstybių narių ir Korėjos Respublikos laisvosios prekybos susitarimo sudarymo

text:
25.11.2015

               LT

               Europos Sąjungos oficialusis leidinys

               L 307/2

         TARYBOS SPRENDIMAS (ES) 2015/2169
   2015 m. spalio 1 d.
   dėl Europos Sąjungos bei jos valstybių narių ir Korėjos Respublikos laisvosios prekybos susitarimo sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį, 167 straipsnio 3 dalį ir 207 straipsnį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2007 m. balandžio 23 d. Taryba įgaliojo Komisiją Europos Sąjungos ir jos valstybių narių vardu pradėti derybas su Korėjos Respublika (toliau – Korėja) dėl laisvosios prekybos susitarimo;

               (2)

               užbaigus minėtas derybas, 2009 m. spalio 15 d. buvo parafuotas Europos Sąjungos bei jos valstybių narių ir Korėjos Respublikos laisvosios prekybos susitarimas (toliau – Susitarimas);

               (3)

               remiantis 2010 m. rugsėjo 16 d. Tarybos sprendimu Nr. 2011/265/ES dėl Europos Sąjungos bei jos valstybių narių ir Korėjos Respublikos laisvosios prekybos susitarimo pasirašymo Europos Sąjungos vardu ir laikino taikymo (1), Susitarimas Sąjungos vardu buvo pasirašytas 2010 m. spalio 6 d. su sąlyga, kad jis vėliau bus sudarytas, ir pradėtas taikyti laikinai;

               (4)

               Susitarimas turėtų būti patvirtintas;

               (5)

               Susitarimu nepažeidžiamos valstybių narių investuotojų teisės naudotis bet kokiu kitu palankesniu režimu, numatytu susitarimuose dėl investicijų, kurių Šalys yra valstybė narė ir Korėja;

               (6)

               pagal Sutarties 218 straipsnio 7 dalį Taryba gali įgalioti Komisiją tvirtinti tam tikrus ribotus Susitarimo pakeitimus. Komisijai turėtų būti leista panaikinti teisę taikyti rėmimo programas bendrai produkcijai, kaip numatyta Protokolo dėl bendradarbiavimo kultūros klausimais 5 straipsnyje, nebent Komisija nuspręstų, kad tas nuostatas reikėtų toliau taikyti ir šį sprendimą patvirtintų Taryba, taikydama specialią procedūrą, kuri yra būtina dėl šio Susitarimo aspekto jautraus pobūdžio ir dėl to, kad Susitarimą turi sudaryti Sąjunga bei jos valstybės narės. Be to, Komisija turėtų būti įgaliota tvirtinti pagal Susitarimo 10.25 straipsnį Geografinių nuorodų klausimų darbo grupės priimtus pakeitimus;

               (7)

               tikslinga nustatyti atitinkamas pagal Susitarimą saugomų geografinių nuorodų apsaugos procedūras,

         PRIĖMĖ ŠĮ SPRENDIMĄ:
   1 straipsnis
   Europos Sąjungos bei jos valstybių narių ir Korėjos Respublikos laisvosios prekybos susitarimas (2) patvirtinamas Sąjungos vardu.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu pateikti Susitarimo 15.10 straipsnio 2 dalyje nurodytą pranešimą ir taip išreikšti Sąjungos sutikimą laikytis Susitarimo.
   3 straipsnis
   1.   Komisija praneša Korėjai apie Sąjungos ketinimą nepratęsti įgaliojimo taikyti rėmimo programas bendrai produkcijai, kaip numatyta Protokolo dėl bendradarbiavimo kultūros klausimais 5 straipsnyje, laikydamasi to protokolo 5 straipsnio 8 dalyje nustatytos tvarkos, nebent Komisijai pasiūlius ir likus keturiems mėnesiams iki laikotarpio, kuriuo taikomas minėtas įgaliojimas, pabaigos Taryba sutiktų pratęsti to įgaliojimo taikymą. Jei Taryba sutinka toliau taikyti šį įgaliojimą, ši nuostata vėl pradedama taikyti pratęsto įgaliojimo taikymo laikotarpio pabaigoje. Konkrečiai dėl šio įgaliojimo taikymo laikotarpio pratęsimo Taryba sprendžia vieningai.
   2.   Taikant Susitarimo 10.25 straipsnį, Susitarimo pakeitimus, priimtus pagal Geografinių nuorodų klausimų darbo grupės sprendimus, Sąjungos vardu tvirtina Komisija. Jei suinteresuotosios šalys nesusitaria esant prieštaravimams, susijusiems su geografine nuoroda, Komisija priima atitinkamą poziciją, laikydamasi 2006 m. kovo 20 d. Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3) 15 straipsnio 2 dalyje nustatytos tvarkos. 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (4), 5 straipsnio 6 dalyje nurodytas laikotarpis yra vienas mėnuo.
   4 straipsnis
   1.   Pagal Susitarimo dešimto skyriaus C poskirsnį „Geografinės nuorodos“ saugomą pavadinimą gali naudoti bet kuris veiklos vykdytojas, prekiaujantis atitinkamą specifikaciją atitinkančiais žemės ūkio produktais, maisto produktais, vynais, aromatintais vynais ar spiritiniais gėrimais.
   2.   Valstybės narės ir Sąjungos institucijos užtikrina Susitarimo 10.18–10.23 straipsniuose numatytą apsaugą suinteresuotajai šaliai paprašius.
   5 straipsnis
   Sąjungos poziciją Bendradarbiavimo kultūros klausimais komitete dėl teisinį poveikį turinčių sprendimų nustato Taryba, laikydamasi Sutarties. Sąjungai Bendradarbiavimo kultūros klausimais komitete atstovauja Komisijos ir valstybių narių vyresnieji pareigūnai, turintys specialiųjų žinių ir patirties kultūros reikalų ir praktikos srityje; šie atstovai pristato Sąjungos poziciją, laikydamiesi Sutarties.
   6 straipsnis
   Nuostata, kuri turi būti taikoma siekiant priimti Susitarimo protokolo dėl sąvokos „produktų kilmė“ apibrėžties ir administracinio bendradarbiavimo metodų IIa priedo taisyklių taikymui būtinas įgyvendinimo taisykles, yra 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (5), 247a straipsnis.
   7 straipsnis
   Susitarimu neperduodamos teisės ir nenustatomos prievolės, kuriomis būtų galima tiesiogiai remtis Sąjungos ar valstybių narių teismuose.
   8 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 1 d.

            Tarybos vardu

            Pirmininkas

         É. SCHNEIDER

      (1)  OL L 127, 2011 5 14, p. 1.

      (2)  Susitarimas paskelbtas OL L 127, 2011 5 14, p. 1, kartu su sprendimu dėl pasirašymo.

      (3)  OL L 93, 2006 3 31, p. 12.

      (4)  OL L 184, 1999 7 17, p. 23.

      (5)  OL L 302, 1992 10 19, p. 1.


title: 2005/781/EB: 2005 m. birželio 6 d. Tarybos sprendimas, dėl Europos bendrijos ir Brazilijos Federacinės Respublikos mokslinio ir technologinio bendradarbiavimo susitarimo sudarymo

text:
11.11.2005

               LT

               Europos Sąjungos oficialusis leidinys

               L 295/37

         TARYBOS SPRENDIMAS
   2005 m. birželio 6 d.
   dėl Europos bendrijos ir Brazilijos Federacinės Respublikos mokslinio ir technologinio bendradarbiavimo susitarimo sudarymo
   (2005/781/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 170 straipsnio 2 dalį kartu su jos 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalimi,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Komisija Bendrijos vardu vedė derybas dėl Mokslinio ir technologinio bendradarbiavimo susitarimo su Brazilijos Federacine Respublika.

               (2)

               Atsižvelgiant į galimybę sudaryti Susitarimą vėliau, 2002 m. gruodžio 3 d. parafuotas Susitarimas buvo pasirašytas 2004 m. sausio 19 d.

               (3)

               Susitarimas turėtų būti patvirtintas,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Brazilijos Federacinės Respublikos mokslinio ir technologinio bendradarbiavimo susitarimas.
   Susitarimo tekstas pridedamas prie šio sprendimo (2).
   2 straipsnis
   Tarybos pirmininkas Europos bendrijos vardu perduoda pranešimą, kaip numatyta Susitarimo XII straipsnyje.

      Priimta Liuksemburge, 2005 m. birželio 6 d.

            Tarybos vardu

            Pirmininkas

         J. KRECKÉ

      (1)  2005 m. balandžio 28 d. Europos Parlamento pareikšta nuomonė (dar nepaskelbta Oficialiajame leidinyje).

      (2)  Žr. šio Oficialiojo leidinio p. 38.
    ---documentbreak---

               11.11.2005

               LT

               Europos Sąjungos oficialusis leidinys

               L 295/38

         VERTIMAS
   EUROPOS BENDRIJOS
   ir Brazilijos Federacinės Respublikos mokslinio ir technologinio bendradarbiavimo susitarimas
   EUROPOS BENDRIJA (toliau – Bendrija)
   ir
   BRAZILIJOS FEDERACINĖS RESPUBLIKOS VYRIAUSYBĖ (toliau – Brazilija),
   toliau – Šalys,
   ATSIŽVELGDAMOS į 1992 m. birželio 29 d. Šalių sudarytą Bendrąjį bendradarbiavimo susitarimą, kuris įsigaliojo 1995 m. lapkričio 1 d.
   ATSIŽVELGDAMOS į mokslo ir technologijų svarbą Šalių ekonominiam bei socialiniam vystymuisi;
   ATSIŽVELGDAMOS į vykstantį Šalių mokslinį ir technologinį bendradarbiavimą;
   ATSIŽVELGDAMOS į tai, kad Šalys šiuo metu vykdo ir remia mokslinių tyrimų veiklą, įskaitant parodomuosius projektus daugelyje abi Šalis dominančių sričių, nustatytų šio Susitarimo 2 straipsnio d punkte, ir į tai, kad abiems Šalims būtų naudinga dalyvauti abipusiškumu pagrįstoje mokslinių tyrimų ir taikomojoje veikloje.
   NORĖDAMOS sukurti formalų pagrindą bendradarbiavimui mokslinių ir technologinių tyrimų srityje, kuris išplėstų ir sustiprintų bendradarbiavimo veiklą abi Šalis dominančiose srityse bei paskatintų tokį šio bendradarbiavimo rezultatų taikymą, kad abi Šalys gautų ekonominės ir socialinės naudos;
   ATSIŽVELGDAMOS į tai, kad šis Mokslinio ir technologinio bendradarbiavimo susitarimas yra dalis Brazilijos ir Bendrijos bendrojo bendradarbiavimo;
   SUSITARĖ:
   I straipsnis
   Tikslas
   Šalys skatina, plėtoja ir sudaro palankias sąlygas bendradarbiavimo veiklai jas abi dominančiose srityse, vykdydamos ir remdamos mokslinių ir technologinių tyrimų bei taikomąją veiklą.
   II straipsnis
   Sąvokos
   Šiame Susitarime:

               a)

               „bendradarbiavimo veikla“ – tai pagal šį Susitarimą Šalių vykdoma arba remiama veikla, įskaitant bendrus mokslinius tyrimus;

               b)

               „informacija“ – tai moksliniai arba techniniai duomenys ir mokslinių tyrimų bei taikomosios veiklos rezultatai ar metodai, kylantys iš bendrų mokslinių tyrimų, bei visi kiti duomenys, reikalingi bendradarbiavimo veiklos dalyviams, o tam tikrais atvejais ir pačioms Šalims;

               c)

               „intelektinė nuosavybė“ turi tokią pačią reikšmę, kokia nustatyta Konvencijoje dėl Pasaulinės intelektinės nuosavybės organizacijos įsteigimo, kuri buvo pasirašyta 1967 m. liepos 14 d. Stokholme, 2 straipsnyje;

               d)

               „bendri moksliniai tyrimai“ – tai mokslinių tyrimų, technologijų plėtros arba parodomieji projektai, kurių įgyvendinimą finansiškai remia arba neremia viena arba abi Šalys ir kuriuos įgyvendindami bendradarbiauja dalyviai ir iš Bendrijos, ir iš Brazilijos. „Parodomieji projektai“ – tai projektai, kuriais siekiama parodyti naujų technologijų, kurios suteikia ekonominių privalumų, tačiau iš kurių negalima gauti tiesioginės komercinės naudos, gyvybingumą. Šalys reguliariai informuoja viena kitą apie veiklą, laikomą bendrų mokslinių tyrimų veikla pagal VI straipsnį;

               e)

               „Dalyvis“ arba „mokslinių tyrimų subjektai“ – tai bet kuris asmuo arba asmenų grupė, mokslinių tyrimų institutas arba bet kuris juridinis asmuo arba įmonė, įsisteigusi Bendrijoje arba Brazilijoje ir dalyvaujanti bendradarbiavimo veikloje, įskaitant pačias Šalis.

         III straipsnis
   Principai
   Bendradarbiavimo veikla vyksta pagal šiuos principus:

               a)

               abipusė nauda, pagrįsta bendra privalumų pusiausvyra;

               b)

               galimybė abiem Šalims dalyvauti kiekvienos Šalies vykdomoje mokslinių tyrimų ir technologijų plėtros veikloje;

               c)

               savalaikis keitimasis informacija, kuri gali padaryti įtaką bendradarbiavimo veiklai;

               d)

               tinkama intelektinės nuosavybės teisių apsauga.

         IV straipsnis
   Bendradarbiavimo veiklos sritys
   Bendradarbiavimas pagal šį Susitarimą gali apimti visas abi Šalis dominančias sritis, kuriose jos vykdo arba remia mokslinių tyrimų ir technologijų plėtros veiklą (toliau – MTTP) pagal šio Susitarimo VI straipsnio 3 dalies b punktą. Tokia veikla turi skatinti mokslo pažangą, pramoninę konkurenciją ir ekonominę bei socialinę plėtrą, daugiausia dėmesio skiriant šioms sritims:

               —

               biotechnologijai,

               —

               informacinėms ir ryšių technologijoms,

               —

               bioinformatikai,

               —

               kosmosui,

               —

               mikrotechnologijoms ir nanotechnologijoms,

               —

               medžiagų tyrimams,

               —

               švarioms technologijoms,

               —

               aplinkos išteklių valdymui ir tvariam naudojimui,

               —

               biosaugumui,

               —

               sveikatai ir medicinai,

               —

               aeronautikai,

               —

               metrologijai, standartizacijai, atitikties įvertinimui,

               —

               humanitariniams mokslams.

         V straipsnis
   Bendradarbiavimo susitarimai ir bendradarbiavimo veikla
   1.   Šalys skatina:

               a)

               pagal savo vidaus politikas ir teisės aktus mokslinių tyrimų subjektų dalyvavimą šiame Susitarime nurodytoje bendradarbiavimo veikloje, siekdamos suteikti jiems palyginamas galimybes dalyvauti jų mokslinių tyrimų ir technologijų plėtros veikloje ir sudaryti jiems sąlygas visapusiškai pasinaudoti to dalyvavimo teikiama nauda;

               b)

               viena kitos dalyvavimą kiekvienos Šalies skatinamoje veikloje pagal taikomas nacionalines programas arba politikas.

         2.   Bendradarbiavimo veikla gali vykti tokiais būdais:

               a)

               bendri MTTP projektai;

               b)

               mokslininkų, mokslo darbuotojų ir techninių ekspertų vizitai bei jų mainai;

               c)

               bendras mokslinių seminarų, konferencijų, simpoziumų ir užsiėmimų organizavimas, o taip pat ekspertų dalyvavimas toje veikloje;

               d)

               suderinti veiksmai, pavyzdžiui, MTTP projektų, kurie jau buvo įgyvendinti pagal procedūras, taikomas kiekvienos Šalies MTTP programoms ir moksliniams tinklams, sujungimas;

               e)

               keitimasis įranga bei medžiagomis ir dalijimasis jais;

               f)

               keitimasis informacija apie praktiką, įstatymus, kitus teisės aktus ir programas, susijusius su bendradarbiavimu pagal šį Susitarimą, įskaitant informaciją apie mokslo ir technologijų srities politiką;

               g)

               visi kiti Iniciatyvinio komiteto, kuris turi būti įsteigtas pagal VI straipsnį, rekomenduoti susitarimai, atitinkantys abiejose Šalyse taikomas politikas ir procedūras.

         3.   Bendri MTTP projektai vykdomi tik po to, kai dalyviai parengia bendrą technologijų valdymo planą, nurodytą šio Susitarimo priede.
   VI straipsnis
   Bendradarbiavimo veiklos koordinavimas ir įgyvendinimas
   1.   Šiame Susitarime nustatytą bendradarbiavimo veiklą koordinuoja ir operatyviai vykdo Bendrijos vardu – Europos Komisijos tarnybos, o Brazilijos vardu – Užsienio reikalų ministerija, kurios atlieka atsakingųjų įgaliotinių funkcijas.
   2.   Atsakingieji įgaliotiniai įsteigia Mokslinio ir technologinio bendradarbiavimo iniciatyvinį komitetą, kuris atsako už šio Susitarimo administravimą. Komitetą sudaro kiekvienos Šalies oficialūs atstovai; jis parengia savo darbo tvarkos taisykles.
   3.   Iniciatyvinio komiteto pareigos yra:

               a)

               siūlyti ir remti šiame Susitarime nustatytą bendradarbiavimo veiklą pagal V straipsnį;

               b)

               pagal V straipsnio 1 dalies b punktą nurodyti kitų metų prioritetinius abi Šalis dominančius sektorius arba subsektorius, kuriuose siekiama bendradarbiavimo, atrinkus juos iš galimų MTTP bendradarbiavimo sektorių;

               c)

               siūlyti mokslo darbuotojams abiejose Šalyse sujungti abi Šalis dominančius projektus arba papildomus projektus;

               d)

               teikti rekomendacijas pagal V straipsnio 2 dalies g punktą;

               e)

               informuoti Šalis apie bendradarbiavimo stiprinimo ir gerinimo būdus, atitinkančius šiame Susitarime išdėstytus principus;

               f)

               persvarstyti šio Susitarimo efektyvų įgyvendinimą ir funkcionavimą;

               g)

               teikti Šalims metinę ataskaitą apie bendradarbiavimo, vykstančio pagal šį Susitarimą, būklę, pasiektą lygį ir veiksmingumą. Ši ataskaita bus perduota Jungtiniam komitetui, įsteigtam pagal 1992 m. birželio 29 d. Šalių sudarytą Bendrąjį bendradarbiavimo susitarimą.

         4.   Iniciatyvinis komitetas, kuris teikia ataskaitas Jungtiniam komitetui, paprastai posėdžiauja kiekvienais metais pagal iš anksto kartu suderintą darbotvarkę, pageidautina prieš Jungtinio komiteto posėdį. Posėdžiai vyksta peiliui Bendrijoje ir Brazilijoje. Kurios nors Šalies prašymu gali būti surengti neeiliniai posėdžiai.
   5.   Atstovų, dalyvaujančių Iniciatyvinio komiteto posėdžiuose, išlaidas atlygina Šalis, kuriai jie atstovauja.
   VII straipsnis
   Finansavimas
   Bendradarbiavimo veiklai vykdyti skiriama pakankamai lėšų; jai taikomi Šalių įstatymai, kiti teisės aktai, politikos nuostatos ir programos. Paprastai bendradarbiavimo veiklos dalyvių išlaidos nebus atlyginamos pervedant lėšas iš vienos Šalies į kitą.
   VIII straipsnis
   Personalo atvykimas ir įrangos įvežimas
   1.   Kiekviena Šalis pagal savo teritorijoje taikomus įstatymus ir kitus teisės aktus imasi visų tinkamų veiksmų ir visokeriopai stengiasi sudaryti palankias sąlygas asmenų, susijusių su Šalių pagal šio Susitarimo nuostatas plėtojama bendradarbiavimo veikla, atvykimui į jos teritoriją, laikinam gyvenimui joje ir išvykimui iš jos teritorijos, medžiagų, duomenų ir įrangos, susijusių su Šalių pagal šio Susitarimo nuostatas plėtojama bendradarbiavimo veikla arba naudojamų joje, įvežimui į jos teritoriją, laikymui joje ir išvežimui iš jos teritorijos; jie atleidžiami nuo mokesčių ir muitų pagal kiekvienos Šalies teritorijoje taikomas įstatymų ir kitų teisės aktų nuostatas.
   2.   Jeigu vienos Šalies konkrečiuose bendradarbiavimo susitarimuose yra numatyta teikti finansinę pagalbą kitos Šalies dalyviams, dotacijos, finansiniai įnašai arba kitos panašios išmokos, kurias viena Šalis, remdama šią veiklą, sumoka kitos Šalies dalyviams, atleidžiamos nuo mokesčių ir muitų pagal kiekvienos Šalies teritorijoje galiojančius teisės aktus.
   IX straipsnis
   Intelektinė nuosavybė
   Su šiuo Susitarimu susiję intelektinės nuosavybės klausimai bus sprendžiami laikantis priedo nuostatų, kuris yra neatskiriama šio Susitarimo dalis.
   X straipsnis
   Bendrijos veikla besivystančių šalių naudai
   Šis Susitarimas neturi įtakos Brazilijos, besivystančios šalies, dalyvavimui Bendrijos mokslinių tyrimų srities veikloje plėtros tikslais.
   XI straipsnis
   Taikymas teritorijoms
   Šis Susitarimas taikomas teritorijoms, kuriose taikoma Europos ekonominės bendrijos steigimo sutartis, laikantis toje Sutartyje nustatytų sąlygų, ir Brazilijos Federacinės Respublikos teritorijai.
   XII straipsnis
   Susitarimo įsigaliojimas, nutraukimas ir ginčų sprendimas
   1.   Šis Susitarimas įsigalioja tą dieną, kurią abi Šalys raštu praneša viena kitai apie užbaigtas vidaus procedūras, būtinas šiam Susitarimui įsigalioti.
   2.   Šis Susitarimas iš pradžių galioja penkerius metus ir gali būti pratęstas abipusiu Šalių sutarimu, priešpaskutiniais kiekvieno vėlesnio pratęsimo laikotarpio metais atlikus įvertinimą.
   3.   Šis Susitarimas gali būti iš dalies pakeistas Šalių sutarimu. Pakeitimai įsigalioja tomis pačiomis sąlygomis, kokios minimos 1 dalyje.
   4.   Bet kuri Šalis gali bet kada nutraukti šį Susitarimą, prieš šešis mėnesius raštu pranešusi apie tai diplomatiniais kanalais kitai Šaliai. Šio Susitarimo galiojimo pabaiga arba jo nutraukimas neturės įtakos bendrų mokslinių tyrimų projektų, kurie tebevyksta pagal šį Susitarimą, galiojimui ar trukmei, arba jokioms konkrečioms teisėms ir prievolėms, kurios atsirado pagal priedą.
   5.   Visi klausimai ar ginčai, susiję su šio Susitarimo aiškinimu arba įgyvendinimu, sprendžiami Šalių abipusiu sutarimu.
   Pasirašytas Brazilijoje, du tūkstančiai ketvirtųjų metų sausio 19 dieną dviem egzemplioriais anglų, danų, graikų, ispanų, italų, olandų, portugalų, prancūzų, suomių, švedų ir vokiečių kalbomis. Visi tekstai yra autentiški. Jeigu atsiranda tekstų šiomis kalbomis aiškinimo skirtumų, pirmenybė teikiama angliškam tekstui.
   PRIEDAS
   INTELEKTINĖ NUOSAVYBĖ
   Pagal šio Susitarimo IX straipsnį:

               Šalys užtikrina, kad pagal šį Susitarimą sukurta intelektinė nuosavybė būtų tinkamai ir veiksmingai saugoma.

               Šalys įsipareigoja laiku informuoti viena kitą apie visus pagal šį Susitarimą padarytus išradimus ar sukurtus kitus kūrinius, dėl kurių gali atsirasti intelektinės nuosavybės teisės.

         I.   TAIKYMO SRITIS

               A.

               Šiame Susitarime „intelektinė nuosavybė“ turi tokią pačią reikšmę, kokia nustatyta Konvencijos dėl Pasaulinės intelektinės nuosavybės organizacijos įsteigimo, kuri buvo pasirašyta 1967 m. liepos 14 d. Stokholme, 2 straipsnyje.

               B.

               Šis priedas jokiais kitais būdais nekeičia arba nepažeidžia teisių, interesų ir intelektinės nuosavybės paskirstymo tarp kurios nors Šalies ir jos piliečių arba dalyvių, kuris bus nustatytas pagal kiekvienos Šalies įstatymus ir praktiką.

               C.

               Ginčai dėl intelektinės nuosavybės bus sprendžiami konsultacijų tarp suinteresuotųjų dalyvaujančių institucijų arba, jei reikia, Šalių ar jų įgaliotų atstovų, būdu. Jei abi Šalys sutinka, ginčai gali būti perduoti arbitražo teismui pagal konkrečiam atvejui taikomas tarptautinės teisės nuostatas. Bus taikomi Jungtinių Tautų tarptautinės prekybos teisės komisijos (UNCITRAL) arbitražo standartai, nebent Šalys arba jų įgalioti atstovai nuspręs kitaip ir patvirtins tai raštu.

               D.

               Jeigu kuri nors Šalis mano, kad pagal šį Susitarimą vykdant tam tikrą bendrų mokslinių tyrimų projektą buvo arba bus sukurta ar suteikta tokios rūšies intelektinė nuosavybė, kuri nėra saugoma pagal kitos Šalies teritorijoje taikomus teisės aktus, Šalys nedelsdamos surengia diskusijas, kad pagal taikytinus teisės aktus rastų joms abiem priimtiną sprendimą.

         II.   TEISIŲ PASKIRSTYMAS

               A.

               Laikydamasi savo nacionaliniuose teisės aktuose nustatytų sąlygų kiekviena Šalis gali sutartiniu būdu gauti neišimtinę, neatšaukiamą, neatlygintiną licenciją versti, atgaminti, perdirbti, perduoti ir viešai platinti straipsnius, ataskaitas ir technines bei mokslines knygas, kurie yra tiesioginis šiame Susitarime nustatytos bendradarbiavimo veiklos rezultatas, su sąlyga, kad laikomasi teisinių nuostatų dėl autorių teisių į kūrinio sukūrimą nuosavybės ir perdavimo. Visuose kūrinių egzemplioriuose, kuriems taikomos autorių teisės ir kurie buvo sukurti laikantis šių nuostatų bei viešai išplatinti, turi būti nurodytos autorių pavardės, išskyrus atvejus, kai autoriai patys atsisako tokios teisės.

               B.

               Teisės į visas intelektinės nuosavybės rūšis, neaprašytas šio priedo II skirsnio A dalyje, bus paskirstytos taip:

                           1)

                           vizituojantiems mokslo darbuotojams, pavyzdžiui, mokslininkams, kurie vizituoja pirmiausia savo išsilavinimo tikslais, intelektinės nuosavybės teisės suteikiamos pagal susitarimus su priimančiosiomis institucijomis, remiantis atitinkamų šios srities nacionalinių teisės aktų nuostatomis. Be to, kiekvienas vizituojantis mokslo darbuotojas, įvardytas išradėju, turi teisę, kaip ir priimančiosios institucijos mokslo darbuotojai, gauti atitinkamą, periodiškai išmokamo autoriaus honoraro, kurį priimančioji organizacija gauna pagal intelektinės nuosavybės naudojimo licenciją, dalį;

                           2)

                           kalbant apie intelektinę nuosavybę, kuri yra ar gali būti sukurta bendrų mokslinių tyrimų metu, dalyviai raštiškos sutarties forma parengs bendrą technologijų valdymo planą, dėl kurio bendrų mokslinių tyrimų projektų dalyviai turės tartis; jame bus iš anksto nustatytas tinkamas ir subalansuotas bendradarbiavimo rezultatų arba naudos paskirstymas, atsižvelgiant į Šalių arba jų dalyvių sąlyginį indėlį bei griežtai laikantis kiekvienoje Šalyje galiojančių intelektinės nuosavybės įstatymų ir tarptautinių susitarimų dėl intelektinės nuosavybės, kuriuos Šalys yra pasirašiusios:

                                       a)

                                       jeigu Šalys arba jų dalyviai nepriėmė bendro technologijų valdymo plano pradiniame bendradarbiavimo etape ir jeigu jie negali pasiekti susitarimo per priimtiną laikotarpį, kuris negali viršyti daugiau kaip šešių mėnesių nuo to momento, kai kuri nors Šalis sužino apie aptariamos intelektinės nuosavybės sukūrimą arba galimą jos sukūrimą bendrų mokslinių tyrimų metu, Šalys turi nedelsdamos surengti konsultacijas, kad rastų joms abiem priimtiną sprendimą. Kol bus išspręstas šis klausimas, Šalys arba jų dalyviai kartu valdo tokią intelektinę nuosavybę, nebent yra kartu nusprendžiama kitaip;

                                       b)

                                       jeigu pagal šį Susitarimą įvykdžius bendrų mokslinių tyrimų projektą, sukuriamas kūrinys, kuris gali būti saugomas intelektinės nuosavybės teisių, nenumatytų vienoje iš Šalių galiojančiuose teisės aktuose, Šalys turi nedelsdamos surengti diskusijas, kad pagal taikytinus teisės aktus rastų joms abiem priimtiną sprendimą.

         III.   KONFIDENCIALI INFORMACIJA

               A.

               Remdamiesi Šalių suderintais taikytinais įstatymais, kitais teisės aktais ir praktikomis, kiekviena Šalis ir jos dalyviai turi saugoti konfidencialiomis laikomas verslo ir (arba) pramonines paslaptis, kurios buvo sukurtos arba atskleistos pagal šį Susitarimą.

               B.

               Jokia šalis ar dalyvis negali atskleisti konfidencialia laikomos informacijos be išankstinio sutikimo, išskyrus darbuotojus, kurie priklauso pareigūnų, rangovų ar subrangovų kategorijoms; informaciją galima atskleisti tik šalims, kurios dalyvauja dalyvių suderintame bendrų mokslinių tyrimų projekte ir (arba) Vyriausybės institucijų įgaliotam personalui, kuris yra susijęs su projektu arba šiuo Susitarimu.

               C.

               Informaciją galima atskleisti tik raštišką leidimą turinčioms šalims; jokiais būdais negalima atskleisti daugiau informacijos nei griežtai būtina užduotims, pareigoms arba sutartims, susijusioms su atskleidžiama informacija, įvykdyti.

               D.

               Konfidencialios informacijos gavėjai raštiškai įsipareigoja išlaikyti šią informaciją paslaptyje, o Šalys turi užtikrinti, kad šis įsipareigojimas būtų vykdomas.

               E.

               Viena Šalis nedelsdama praneša kitai Šaliai, jei ji negali arba yra tikimybė, kad negalės garantuoti konfidencialios informacijos slaptumo. Šalys konsultuosis viena su kita, kad nuspręstų kokių tokiu atveju imtis priemonių.